
OM FORFATTEREN

Kjersti Løken Stavrum (f. 1969) er daglig leder i Stiftelsen Tinius og ledet ytrings frihetskommisjonen som la frem sin rapport i 2022. Hun har tidligere skrevet Rabalder. Kontroversielle ytringer gjennom 100 år (2022) sammen med Trygve Aas Olsen. Som journalist, redaktør og senere generalsekretær i Norsk Presseforbund og styreleder i Norsk pen, har hun hatt stor glede og nytte av retten til tilgang på informasjon og ytringsfrihet. Hun unner alle den samme friheten.

OM BOKEN

Med internett ble samfunnsdebatten endelig åpnet opp. Alle kunne få en stemme, og alle som elsker ytringsfrihet, burde juble. Men hva skjer når folket kommer til orde – og ikke alltid i dannede former? Jo, eliten bekymrer seg for hat og hets, og snakker mer om falske nyheter og konspirasjonsteorier enn om det enorme demokratiske framskrittet.

Skyldes dette en angst for det frie ord, som da bøndene, arbeiderne og kvinnene kjempet seg til en plass i offentligheten? Ytringsfrihetskommisjonens leder Kjersti Løken Stavrum mener det. Hun går ut mot det hun kaller et problemindustrielt kompleks bestående av forskere, debattanter, kommunikasjonsfolk, akademikere, byråkrater og aktivister som dyrker fortellingen om en offentlighet i forfall.

Hun tar også til orde for endringer i grunnlovens ytringsfrihetsparagraf og foreslår at det bør settes i gang en ny maktutredning. For ytringsfrihet flytter makt: Hvem blir hørt – og hvem er fortsatt uhørt – i dagens Norge?


Forfatteren har mottatt støtte fra Det faglitterære fond.

Derimot kan det innvendes at den letthet og makelighet som trykken fører med seg, forårsaker adskillige uleiligheter. Derved belastes verden med en uhyrlig mengde av unyttige skrifter, og studerende folk fyller opp hjernen med vidløftig lærdom, gir seg hverken tid eller midler til å reflektere over hva de leser. Herutover ser vi i vår tid ikke slike sjeldne genier som i gamle dager, da studerende menn heller skjerpet sitt hode ved inderlig meditasjon enn å fylle det med vidløftig lesning og med andres tanker og meninger.

Ludvig Holberg,

Gode og dårlige virkninger av boktrykkerkunsten, 1748 [1]


KAPITTEL 1

Jo verre, desto bedre

Når kan det ha vært, at folk stemte inn såpass mange nye, annerledes medlemmer på Stortinget at noen mente at de var vitne til frihetens utvikling, mens andre hevdet at det var pøblene som hadde overtatt Løvebakken?

Å kunne stemme ved valg – fritt og upåvirket – er en grunnleggende rett i et demokrati. Denne retten er tett sammenvevd med ytringsfriheten og organisasjonsfriheten. Og denne gangen, altså da pøblene gjorde sitt inntog, raste og skalv den etablerte makten. Eliten mente å se en strøm som truet med å skylle bort de siste svake levninger av intelligens og dannelse. [2]

Det var i 1833.

Den gang var det bøndene som ble valgt inn foran embedsmennene til taburettene på Stortinget, og det var da det ble påstått at disse nye folkevalgte var et resultat av uvitenhetens triumf – ja, at valgresultatet var barbariets forløper. [3]

Var dette siste gang den rådende eliten ergret seg over folket og hvordan det brukte ytringsfriheten sin?

På ingen måte.

Men ytringsfriheten har gode vilkår i Norge i dag, nesten 200 år senere. Dette ble hovedkonklusjonen etter ytringsfrihetskommisjonens arbeid og første kulepunkt da rapporten «En åpen og opplyst offentlig samtale» ble levert til kulturministeren høsten 2022. [4]

Det burde ikke komme som noen overraskelse at det er gode forhold for ytringsfriheten i Norge. Vi regnes som verdens mest demokratiske land. [5] Gang på gang er Norge dessuten utpekt som det mest pressefrie landet i verden. [6] I løpet av de siste 20 årene er ytringsfriheten også blitt betydelig styrket gjennom digitaliseringen og ved hjelp av nye verktøy, som smarttelefonen. Digitaliseringen har – det er egentlig innlysende – i all hovedsak vært bra for vår mulighet til å hente informasjon, meddele oss og følge den offentlige debatten.

Like fullt var konklusjonen fra ytringsfrihetskommisjonen uventet. Den kom også som en skuffelse på enkelte. Det skyldtes at debatten om denne sterkt demokratiserende fasen i det norske samfunnet i stor grad har vært problemorientert.

Det er betimelig å undres over hvordan det overordnede bildet av ytringsfrihetstilstanden i landet – at det hovedsakelig står bra til i Norge – havnet i blindsonen, mens problemene igjen og igjen blir løftet opp og frem.

Mange har investert mye i å fremstille den nye offentligheten som problematisk, vanskelig og vond. Den er selvfølgelig langt fra fri for problemer og ubehag (det vil den aldri bli), men diskusjonen har endt opp altfor ensidig. Samfunnsdebatten er ikke full av hat. [7] Folk flest har ikke havnet i et ekkokammer; de er snarere blitt trukket med videre fra en situasjon med begrenset informasjon til å kunne velge og vrake i journalistikk og innhold fra hele verden. Hovedproblemet er i dag den massive informasjonsmengden, ikke manglende informasjonstilgang. Og påstanden om at «Norge blir stadig mer polarisert» – hvor fikk vi den fra?

Hvorfor blir offentligheten vår fremstilt slik? Og hvorfor finnes knapt noen forskning på de positive sidene ved digitaliseringen? Hvorfor har det vært forsvinnende lite interesse for å studere hvordan ytringsfriheten vår er blitt styrket som følge av de store endringene de siste tiårene?

I stedet for å undre seg over slike spørsmål har offentligheten viet stor oppmerksomhet til hat og hets – og ikke minst til de som kalles «troll», uten at det har ført til noen interesse for dem som personer. Hvem er hærførerne for denne problemorienterte fortellingen om samfunnsdebatten vår, og hvorfor er de det?

Da den første norske studien av netthets mot journalister og redaktører skulle gjennomføres, ble jeg spurt om å bidra til den kvalitative delen av forskningsprosjektet. På den tiden var jeg, etter noen tiår som journalist og redaktør, blitt generalsekretær i Norsk Presseforbund, og det var ikke unaturlig at jeg ble kontaktet. Jeg bidro jo også mer enn gjerne, men jeg la til at jeg selv aldri hadde fått noe hets. Det hadde visst ikke spørreskjemaet som ble benyttet, tatt høyde for.

Da Institutt for samfunnsforskning så skulle undersøke status for ytringsfriheten i Norge i 2014, hadde det ikke blitt foretatt noen omfattende kartlegging siden den første ytringsfrihetskommisjonen la frem sin utredning i 1999. Studien, som ble gjennomført på oppdrag av Stiftelsen Fritt Ord, var omfattende, og rapporten «Ytringsfrihet i Norge: Holdninger og erfaringer i befolkningen» viste blant annet at det var stor folkelig oppslutning om de utskjelte nettdebattene som mediene la til rette for. Bare 9 prosent sa seg helt eller delvis enig i følgende påstand: «Nettavisene bør ikke tilby nettdebatt.» 63 prosent var dessuten enig i at deltagere i nettdebatten burde ha størst mulig frihet til å si hva de ville; kun 3 prosent var uenig i dette. [8] Allerede den gang var nettdebattene blitt et smertens barn i redaksjonene, men tydeligvis ikke blant folk flest.

Den andre ytringsfrihetskommisjonen, som jeg hadde gleden av å lede, ble nedsatt 20 år etter den første. Kommisjonen fra 1999 konkluderte med at «Ytringsfrihet bør finde sted», og førte – solid på overtid – til at ytringsfriheten ifølge § 100 i Grunnloven ikke kun skal gjelde det trykte ord, men må være såkalt plattformnøytral. [9]

På dette tidspunktet var internett etablert med stor kraft i Norge. Smarttelefoner, sosiale medier og big tech var imidlertid ukjente fenomener. Det var på grunn av de store endringene i rammevilkårene for ytringsfriheten siden tusenårsskiftet at vår nye ytringsfrihetskommisjon ble nedsatt. Eller som regjeringen selv skrev i mandatet:

Digitaliseringen har endret forutsetningene for ytringsfriheten fundamentalt. […] Framveksten av elektroniske plattformer og sosiale nettverk har medført en eksplosiv utvidelse av den enkeltes informasjonstilgang og ytringsmuligheter. Utviklingen har gjort det mulig for enhver med tilgang til en datamaskin å ytre seg til et stort publikum – gjennom egne nettsider, blogger, sosiale medier eller i kommentarfelt knyttet til redaksjonelle medier eller andre nettfora. Dette har styrket ytringsfriheten betydelig.

Ja, alt dette har styrket ytringsfriheten i Norge, slik den har det i alle andre land. Likevel er det vanskelig å se for seg et land der vilkårene for ytringsfriheten og den offentlige debatten er enda bedre enn hos oss. Det er heller ikke slik at det har vært bedre forhold for ytringsfriheten til andre tider i norsk historie, selv om noen også her vil mene at alt var bedre før.

Hvorfor det er særlig gunstige forhold for ytringsfrihet i Norge, vet vi imidlertid ikke. Vi har ingen omforent oppfatning av hva vi må passe spesielt på for ikke å undergrave den gunstige situasjonen. Er det offentlighetsloven og tilgangen på informasjon som betyr mest? Er det mediemangfoldet, er det språket vårt og det faktum at vi ikke er så mange som snakker norsk? Er det åpenheten? Og hvor åpne er vi, egentlig? Eller er det den noe utydelige blandingen av alt dette, som forklarer tilstanden? Det burde vi vite mer om.

Siden tusenårsskiftet har vi også opplevd en kommunikasjonsrevolusjon. Den har skapt endringer og forbedringer, men har selvsagt ikke vært uten problemer og utfordringer. Perioden minner om åpningsavsnittet i Charles Dickensʼ mest kjente roman, To byer, der han beskrev to parallelle virkeligheter: en som peker fremover og oppover, og en som leder tvert ned i avgrunnen.

Opprinnelig var det London og Paris før og under den franske revolusjon Dickens skildret, men jeg har brukt sammenligningen i foredrag i flere år for å få tilhørerne med på en annen fremstilling og forståelse av vår digitale offentlighet enn den utelukkende bekymrede og urolige. Siden tusenårsskiftet har vi fått uvurderlige verktøy, kanaler og plattformer for å hente informasjon og kommunisere selv. Samtalen om denne perioden med disse nye verktøyene, kanalene og plattformene er likevel dyster, nettopp som i To byer:

Det var den beste av alle tider, det var den verste, det var visdommens tidsalder, det var dumhetens, det var troens gullalder, det var vantroens, det var lysets epoke, mørkets epoke, det var håpets vår, fortvilelsens vinter, alt lå foran oss – og intet; vi fløy mot himmelen, vi styrtet ned mot avgrunnen. Kort sagt – perioden lignet i den grad vår egen at noen av de mest brautende autoritetene på området insisterer på å skildre den i superlativer, både når det gjelder godt og vondt. [10]

Da ytringsfrihetskommisjonen skulle gå gjennom eksisterende forskning og etablere et faktagrunnlag for alt det som berørte status for ytringsfriheten i Norge, fant vi ingen undersøkelser som hadde tatt for seg de positive effektene av digitaliseringen. Ingen hadde sett det som viktig, interessant eller relevant å studere om de nye teknologiske mulighetene har styrket demokratiet, gitt nye grupper en stemme eller bedret adgangen til informasjon. Og videre: Kanskje kunne denne betydelige styrkingen av ytringsfriheten ha endret tilgangen til det offentlige rom, skjerpet makten, utfordret de rådende sannhetene?

Ja, si det.

Det vi derimot fant, var mange studier av «hat og hets», av problemer som digitaliseringen har eller kan ha ført til. Vi fant også at flere av disse studiene hadde klare metodiske svakheter – som om de var laget for å tilfredsstille en underliggende forventning om at det burde fastslås at det står ille til i den offentlige debatten. Hvorfor er det slik? Har for mange fått en stemme? Formulerer de seg ikke «bra nok»? Hvilket ideal om offentligheten blir dette i så fall målt mot? Er makten faktisk utfordret – av folk flest? Har de som styrer oss, en svak forståelse av makt og avmakt? Her kan vi bare gjette, for de eneste spørsmålene som stilles, dreier seg om hvor mange som velger å avstå fra å delta i en offentlig debatt fordi de er redde for hva de kan bli utsatt for av ufinheter og personlige belastninger.

Denne boken er ment som en motvekt til et slikt ensidig negativt bilde av situasjonen. Den er motivert av en undring over at vi i et privilegert land som Norge har fremstilt 20 år med betydelige utvidelser av demokratiet som et problem. Hvorfor har ulempene, svakhetene og de uønskede delene av digitaliseringen fått overskygge utviklingen som hovedsakelig har funnet sted: at vi har fått enklere tilgang til informasjon, og at flere har fått en stemme i offentligheten?

Vi kan lekende lett fotografere, filme, lage radio eller podcaster på en revolusjonerende ukomplisert måte – spesielt for oss som husker hvor omstendelig fremkalling av et bilde var i den før-digitale tiden. Det har også vært temmelig fraværende i diskusjonen at mange av disse mulighetene har vært gratis, eller i alle fall rimelige, frem til nå. Er vi blitt fanget i en tilstand av «jo verre, desto bedre» som i sum etterlater et helt feil inntrykk av de rådende forholdene? Og hvem er i så fall denne bekymringens fanebærere? Bekrefter og forsterker de hverandre?

Min hypotese er at det er historien som gjentar seg. Når ytringsfriheten utvides, har det alltid knaket i det etablerte ytringsrommet. Den rådende maktens språk, forståelse og arenaer blir utfordret, og som alltid før akkompagneres dette av dyp bekymring hos de som må justere seg etter endringene. Når nye stemmer krever å bli hørt, blir de igjen møtt med mistillit, skepsis og til dels latterliggjøring – akkurat som bøndene i 1833.

Det vi burde utforske, er både hvordan vi kan håndtere de vanskene det nye ytringsrommet bringer med seg, og hvordan kampen om makten utspiller seg. Slik jeg ser det, synes det som om kampen føres med åpenbare så vel som mer subtile midler. Ett av disse midlene er etter min mening nettopp å finne og forstørre problemer. Når samtalen om ytringsfriheten har mistet det store bildet av syne, og kun dreier seg om «utfordringene», da skjer det ofte i den rådende maktens tjeneste.

Motivasjonen min for å gå i gang med denne boken var undringen jeg ikke klarte å legge fra meg etter arbeidet i ytringsfrihetskommisjonen. Hvorfor har ingen nådd frem med de positive – eller i det minste mer balanserte – tilnærmingene til de endringene som har skjedd for ytringsfriheten og ytringsrommet de siste 20–25 årene?

Jeg tror at vi har utviklet en variant av det komplekset som den tidligere amerikanske presidenten Dwight D. Eisenhower advarte mot. For drøye 60 år siden påpekte han farene ved at industrien og militæret hadde sammenfallende interesser, og at de derved kunne få en uønsket innflytelse på det amerikanske samfunnet. Han kalte interessesammenfallet for det militærindustrielle kompleks. Begrepet var pensum da jeg studerte statsvitenskap på Blindern mot slutten av 1980-årene. Det dukket opp igjen i minnet da jeg skulle bearbeide undringen etter arbeidet i ytringsfrihetskommisjonen: Er samfunnsdebatten vår preget av det jeg har valgt å kalle et problemindustrielt kompleks, bestående av aktører som produserer problemfremstillinger? Skaper dette kompleksets interessefellesskap et fordreid inntrykk av offentligheten vår?

I denne boken følger jeg sporene etter et slikt industrielt problemkompleks. Jeg peker samtidig på utfordringer jeg selv mener er for lite diskutert, som viljen til å straffe ytringer og det trange ytringsrommet i arbeidslivet. Underveis har jeg valgt å gi oppmerksomhet til prosjekter og stemmer som har en annen tilnærming enn problemorienteringen, som en inspirasjon til videre refleksjon og diskusjon. En åpen offentlig samtale er det viktigste vi som demokrati og samfunn har, og noe det er avgjørende å forsvare.

Målet med boken er derfor tredelt. For det første vil jeg at vi skal ta på alvor ytringsfrihetens sterke stilling i Norge og legge større vekt på hvordan den kan styrkes og videreutvikles. Dernest ønsker jeg at vi skal bli litt klokere på hvordan vi kan håndtere det vi kaller for «hat og hets» og desinformasjon, og dem vi kaller «troll», og på hvordan vi kan møte dem på andre måter enn med straff. Til sist håper jeg boken kan anspore til en ny utredning av maktfordelingen i Norge og hvordan den utspiller seg i en offentlighet og et samfunn som er radikalt forandret. I så fall har det vært verdt innsatsen å skrive den.

